Cum se face campanie pe ulițele României: „Eu cum și cu cine votez, arată-mi și mie, să știu și eu”
Fără stimulente palpabile, ca altădată, campania electorală nu și-a atras mulți fani prin România rurală. Pliantele nu atrag, candidații din comună n-au căutare, iar cei veniți în poze de la județ, nici atât. Europarlamentarele nu prea există nici măcar la afișajele oficiale. Prin sate, cale de zeci de kilometri nu se întâmplă nimic electoral. Dacă n-ar exista garduri, ferestre de magazine și porți împodobite cu sigle de partid și candidați, nimeni n-ar bănui că duminică este zi importantă pentru toată România.